3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

บริษัทฯ มีสายผลิตภัณฑ์ 3 สายผลิตภัณฑ์หลัก ได้แก่

- ถุงพลาสติกเปิดปิดได้ (ถุงซิป) ผลิตจากเม็ดพลาสติกโพลิเอททีลีนชนิดความหนาแน่นต่ำ (Low
Density Polyethylene – LDPE)

- ถุงบาง (ได้แก่ ถุงมือ ถุงสรรพสินค้า ถุงขยะ)
ผลิตจากเม็ดพลาสติกโพลิเอททีลีนชนิดความหนาแน่นสูง (High Density Polyethylene –
HDPE) สำหรับถุงขยะที่จัดจำหน่ายในประเทศภายใต้ชื่อการค้า “SUN BAG”

- หลอดดูดเครื่องดื่ม ผลิตจากเม็ดพลาสติกโพลิโพรไพลีนหรือพีพี (PolyPropylene – PP)
หลอดดูดเครื่องดื่มที่ผลิตและจำหน่ายในประเทศภายใต้ชื่อการค้า “ทานตะวัน”

ซึ่งทั้งหลอดดูดเครื่องดื่ม “ทานตะวัน ” และถุงขยะ “ SUN BAG ”
จัดจำหน่ายอยู่ภายใต้เครื่องหมายการค้า “ BLOWTECH ” ที่บริษัทฯ ได้จดลิขสิทธิ์ไว้

3.2 การตลาด และภาวะการแข่งขัน

ในปี 2545 เนื่องจากภาวะเศรษฐกิจโลกชะลอตัว
อีกทั้งอัตราแลกเปลี่ยนเงินบาทเทียบกับเงินเหรียญดอลลาร์สหรัฐฯที่แข็งค่าขึ้นเมื่อเทียบกับปีก่อน
ส่งผลกระทบต่อมูลค่าการขายต่างประเทศของบริษัทฯ
ยอดขายในเชิงปริมาณสูงแต่มูลค่าการขายได้ลดต่ำลง
สำหรับการแข่งขันในตลาดโลกภาวะการแข่งขันค่อนข้างรุนแรง คู่แข่งขันใช้กลยุทธ์ราคาขายต่ำ
ลูกค้าส่วนหนึ่งของบริษัทฯ ที่ไม่เน้นคุณภาพสินค้าจะจัดซื้อสินค้าจากคู่แข่งขัน ทั้งนี้ บริษัทฯ
จะหลีกเลี่ยงการแข่งขันด้านราคา แต่จะมุ่งเน้นในด้านการพัฒนาคุณภาพสินค้าและบริการ
เพื่อให้ลูกค้าได้รับความพึงพอใจในสินค้าและบริการ

บริษัทฯ ไม่มีลูกค้ารายใหญ่จนเสมือนหนึ่งผูกขาด
และไม่ทำสัญญาการซื้อขายที่ผูกราคาระยะยาวกับลูกค้าใดๆ
เนื่องจากราคาวัตถุดิบมีการเปลี่ยนแปลงอยู่เสมอ ซึ่งราคาขายก็จะเปลี่ยนแปลงตามไปด้วย
อย่างไรก็ตาม บริษัทฯ
ได้ดำเนินการโดยใช้กลยุทธ์ปรับสัมพันธภาพจากลูกค้าเป็นพันธมิตรทางการค้าจากการที่ได้ติดต่อการค้ากันมาเป็นเวลายาวนาน
ด้วยประสบการณ์ในการผลิตที่มีมากกว่า 20
ปีและความมีชื่อเสียงผลิตสินค้าที่มีคุณภาพได้มาตรฐานโลก
คิดค้นหาชนิดของสินค้าที่มีความแปลกใหม่ที่ยังไม่มีในตลาดแต่มีแนวโน้มที่จะเติบโตได้ดีในอนาคต
และระบบการบริหารการจัดการที่ดีในการต่อสู้กับคู่แข่งขัน ทำให้บริษัทฯ
ยังคงสามารถรักษาฐานลูกค้าและตลาดเดิมได้พอสมควร

ในรอบปี 2545 บริษัทฯ ไม่มีลูกค้ารายใหญ่รายใดรายหนึ่งที่มียอดการสั่งซื้อถึงร้อยละ 30
ของมูลค่าการขายรวม

3.3 การจัดหาผลิตภัณฑ์

วัตถุดิบหลักที่ใช้ในการผลิต คือ เม็ดพลาสติกชนิด LDPE, HDPE และ PP
ในการสั่งซื้อจะสั่งซื้อจากทั้งในประเทศและต่างประเทศ
ในการสั่งซื้อจากต่างประเทศจะสั่งซื้อจากประเทศในแถบเอเชียและประเทศแถบตะวันออกกลาง
บริษัทฯ พยายามเน้นการใช้วัตถุดิบจากในประเทศให้มากขึ้น
เนื่องจากสามารถติดต่อได้ง่ายและสามารถบริหารต้นทุนวัตถุดิบคงคลังในราคาที่ต่ำ ในปี 2545
มีการซื้อวัตถุดิบจากภายในประเทศคิดเป็นร้อยละ 49 ของมูลค่าวัตถุดิบทั้งหมด ในการสั่งซื้อวัตถุดิบ
บริษัทฯ ใช้วิธีการเวียนสั่งจากทุกๆ บริษัทที่เคยสั่งซื้อมาก่อน นอกจากนี้ บริษัทฯ
ยังได้หาแหล่งวัตถุดิบใหม่เพิ่มขึ้นด้วย บริษัทฯ
ไม่มีสัญญาหรือการตกลงซื้อวัตถุดิบจากผู้ขายรายใดรายหนึ่งเป็นการเฉพาะ
จึงไม่มีความเสี่ยงในการจัดหาวัตถุดิบ

ในการประกอบธุรกิจ บริษัทฯ ได้คำนึงถึงการใช้วัตถุดิบ
การผลิตสินค้าและการจัดการของเหลือหรือของเสียจากการผลิตไม่ให้เกิดผลกระทบต่อสิ่งแวดล้อมและชุมชน
เน้นความเป็นมิตรกับสิ่งแวดล้อม สินค้าของบริษัทฯ หากมีของเหลือหรือของเสียจากการผลิต
ได้มีการกำจัดอย่างถูกวิธีตามแนวทางระบบบริหารจัดการสิ่งแวดล้อมมาตรฐาน ISO14001
ซึ่งบริษัทฯ ได้พยายามดำเนินการพัฒนาอย่างต่อเนื่อง
ในการลดผลกระทบทางด้านสิ่งแวดล้อมและชุมชน
โดยเฉพาะอย่างยิ่งด้านการบริหารการจัดการของเสียจะไม่มีผลกระทบต่อสิ่งแวดล้อม
แม้ว่าจะทำให้ต้นทุนของบริษัทฯ สูงกว่าคู่แข่งขันก็ตาม
นอกเหนือจากการจัดการของเสียจากการผลิตแล้ว บริษัทฯ
ยังให้ความสำคัญต่อระบบการบำบัดน้ำเสียด้วยการติดตั้งระบบบำบัดน้ำเสียทุกโรงงาน
ซึ่งเป็นหนึ่งในนโยบายหลักของบริษัทฯ คือ สำนึกในความรับผิดชอบต่อสิ่งแวดล้อมและสังคม
ด้วยเหตุนี้ บริษัทฯ จึงได้รับการรับรองระบบบริหารจัดการสิ่งแวดล้อมมาตรฐาน ISO14001 จาก
บริษัท เอส จี เอส (ประเทศไทย) จำกัด เมื่อวันที่ 17 กุมภาพันธ์ 2543

3.4 งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

- ไม่มี -